दिवाली से पहले दिल्ली में हाई अलर्ट  
अंबाला में विस्फोटकों से भरी कार बरामद होने के बाद खुफिया विभाग ने जानकारी दी है कि कई मॉड्यूल्स अब भी दिल्ली में मौजूद हैं।
देश की राजधानी दिल्ली अभी भी हाई अलर्ट पर है। अंबाला में विस्फोटकों से भरी कार की बरामदगी के बाद गृह मंत्रालय के खुफिया विभाग ने जानकारी दी है कि कई मॉड्यूल्स अब भी दिल्ली में मौजूद हैं, जिस पर सुरक्षा एजेंसियों की कार्रवाई चल रही है।  खुफिया विभाग की जानकारी के मुताबिक अंबाला में मिले विस्फोटक का इस्तेमाल दिल्ली के पटियाला हाउस कोर्ट पर किया जाना था, साथ ही निशाने पर बठिंडा का डेरा सच्चा सौदा भी था। जानकारी के मुताबिक इन दोनों जगहों की रेकी की जा चुकी थी।अंबाला में कार से मिले विस्फोटक के तार सीधे पाकिस्तान से जुड़ रहे हैं। खुफिया जानकारी के मुताबिक ये कार 4 अक्टूबर को जम्मू गई थी। इसके बाद इस कार को 11 अक्टूबर को पाकिस्तान की सीमा से करीब 10 किलोमीटर की दूरी पर रणबीर सिंह पुरा पर देखा गया था।  इस कार को उस इलाके के बडियाला दामना और अग्र चक गांवों में देखा गया। इसके बाद ये कार 12 अक्टूबर को जम्मू की सीमा से वापस लौट आई। खुफिया विभाग बताते हैं कि विस्फोटक पाकिस्तान से भेजे गए और इसे खालिस्तान टाइगर फोर्स के लिए काम करने वाले जगतार सिंह तारा ने भेजा। जगतार सिंह पहले बब्बर खालसा के लिए काम करता था।